次韵陶監丞茂安見贈
作者：王之道
朝代：宋

paragraphs: 三年重見須川湄，捨舟東去何驅馳。
王事靡盬莫遑息，人生所貴心相知。
經從往返兩過我，一言意厚何多爲。
向來江夏傾盖日，翕然譽望推麟儀。
才猷伏火丹九轉，用之功效堪扶衰。
重陽初過雨新霽，乾坤六合方平夷。
邊城殘寇何足滅，廟堂勝算那容窺。
相逢問我出世法，嗟我茅塞同荒陂。
因君扣擊發深省，沉迷可笑群昏隨。
我聞摩詰老居士，後身樓至今王維。
忽然惠顧有緣契，怳若宿霧青天披。
願君爲我取妙善，此界示現無邊慈。